title: Deċiżjoni tal-Kunsill 2005/387/ĠAI tal- 10 ta' Mejju 2005 dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda

text:
               16.6.2006

               MT

               Il-Ġurnal Uffiċjali ta’ l-Unjoni Ewropea

               30

         DEĊIŻJONI TAL-KUNSILL 2005/387/ĠAI
   tal-10 ta' Mejju 2005
   dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 29, 31(1)(e) u 34(2)(ċ) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-perikli partikolari inerenti fl-iżvilupp ta’ sustanzi psikoattivi jeħtieġu azzjoni rapida mill-Istati Membri.

               (2)

               Meta sustanzi psikoattivi ġodda ma jiddaħħlux fil-kamp ta’ applikazzjoni tal-liġi kriminali fl-Istati Membri kollha, jistgħu jinqalgħu problemi fil-koperazzjoni bejn l-awtoritajiet ġudizzjarji u l-aġenziji ta’ l-infurzar tal-liġi ta’ l-Istati Membri minħabba l-fatt li l-offiża jew offiżi in kwistjoni ma jistgħux jiġu kkastigati taħt il-liġijiet kemm ta’ l-Istat li jirrikjedi kif ukoll ta’ dak li qed jiġi rikjest.

               (3)

               Il-Pjan ta’ Azzjoni ta’ l-Unjoni Ewropea dwar id-Drogi 2000-2004 jipprevedi li l-Kummissjoni torganizza valutazzjoni adegwata ta’ l-Azzjoni Konġunta tas-16 ta’ Ġunju 1997 li tikkonċerna l-iskambju ta’ informazzjoni, valutazzjoni tar-riskju u l-kontroll ta’ drogi sintetiċi ġodda (2) (minn hawn ’il quddiem, “l-Azzjoni Konġunta”) b’kont meħud tal-valutazzjoni esterna kkummissjonata miċ-Ċentru Ewropew ta’ Monitoraġġ fuq id-Drogi u l-Vizzju tad-Drogi (minn hawn ’il quddiem, “l-EMCDDA”) tas-sistema ta’ avviż minn kmieni. Il-valutazzjoni wriet li l-Azzjoni Konġunta laħqet l-aspettattivi tagħha. Madankollu, ir-riżultat tal-valutazzjoni għamilha ċara li l-Azzjoni Konġunta teħtieġ li tissaħħaħ u tingħata orjentament ġdid. B’mod partikolari, l-għan ewlieni tagħha, il-kjarezza tal-proċeduri u d-definizzjonijiet tagħha, it-trasparenza ta’ l-operat tagħha, u r-relevanza tal-kamp ta’ applikazzjoni tagħha kellom jiġu definiti mill-ġdid. Il-Komunikazzjoni mill-Kummissjoni lill-Parlament Ewropew u lill-Kunsill dwar il-valutazzjoni f’nofs it-terminu tal-Pjan ta’ Azzjoni ta’ l-UE dwar id-Drogi (2000-2004) indikat li ser jiddaħħlu bidliet fil-leġislazzjoni sabiex tissaħħaħ l-azzjoni kontra d-drogi sintetiċi. Il-mekkaniżmu kif stabbilit bl-Azzjoni Konġunta għandu għalhekk jiġi adattat.

               (4)

               Sustanzi psikoattivi ġodda jistgħu ikunu ta’ dannu għas-saħħa.

               (5)

               Is-sustanzi psikoattivi ġodda koperti b’din id-deċiżjoni jistgħu jinkludu prodotti mediċinali kif definiti fid-Direttiva 2001/82/KE tal-Parlament Ewropew u tal-Kunsill tas-6 ta' Novembru 2001 dwar Kodiċi Komunitarju dwar prodotti mediċinali veterinarji (3) u fid-Direttiva 2001/83/KE tal-Parlament Ewropew u tal-Kunsill tas-6 ta' Novembru 2001 dwar Kodiċi Komunitarju ta' prodotti mediċinali għall-użu tal-bniedem (4).

               (6)

               L-iskambju ta’ informazzjoni taħt is-sistema ta’ avviż minn kmieni, stabbilit taħt l-Azzjoni Konġunta, irriżulta li kien ta’ siwi kbir għall-Istati Membri.

               (7)

               Xejn minn din id-Deċiżjoni m’għandu jwaqqaf lill-Istati Membri milli jiskambjaw informazzjoni, fi ħdan in-network Ewropew ta’ Informazzjoni dwar id-Droga u l-Vizzji tad-Droga (min hawn 'il quddiem “in-network Reito”', dwar tendenzi emerġenti f’użi ġodda ta’ sustanzi psikoattivi eżistenti li jistgħu jippreżentaw riskju potenzjali għas-saħħa pubblika, kif ukoll informazzjoni dwar miżuri possibbli relatati mas-saħħa pubblika, skond il-mandat u l-proċeduri ta’ l-EMCDDA.

               (8)

               Ma hu ser ikun permess l-ebda tnaqqis fil-kwalità tal-kura tas-saħħa tal-bniedem kif ukoll ta’ dik veterinarja b' riżultat ta’ din id-Deċiżjoni. Sustanzi b’valur mediku stabbilit u rikonoxxut huma għalhekk esklużi minn miżuri ta’ kontroll ibbażati fuq din id-Deċiżjoni. Għandhom jittieħdu miżuri xierqa regolatorji u relatati mas-saħħa pubblika għal sustanzi b’valur mediku stabbilit u rikonoxxut li qed jintużaw ħażin.

               (9)

               Flimkien ma’ dak li hemm previst taħt is-sistemi ta’ farmakoviġilanza kif definit fid-Direttiva 2001/82/KE u fid-Direttiva 2001/83/KE, l-iskambju ta’ informazzjoni dwar sustanzi psikoattivi abbużati jew użati ħażin jeħtieġ li jiġi msaħħaħ u li tiġi żgurata koperazzjoni xierqa ma’ l-Aġenzija Ewropea tal-Mediċini (minn hawn ’il quddiem l-EMEA). Ir-riżoluzzjoni 46/7 tal-Kummissjoni tan-Nazzjonijiet Uniti dwar id-Drogi Narkotiċi (min hawn 'il quddiem is “CND”) “Miżuri li jippromwovu l-iskambju ta’ informazzjoni dwar tendenzi ġodda ta’ użu ta’ drogi u dwar sustanzi psikoattivi kkunsmati”, tipprovdi qafas utli għal azzjoni mill-Istati Membri.

               (10)

               L-introduzzjoni ta’ termini perentorji f’kull fażi tal-proċedura stabbilita b’din id-Deċiżjoni għandha tiggarantixxi li l-istrument jireaġixxi b' ħeffa u jaġevola l-abilta' tiegħu li jipprovdi mekkaniżmu ta’ risposta ta’ malajr.

               (11)

               Il-Kumitat Xjentifiku ta’ l-EMCDDA għandu rwol ċentrali fil-valutazzjoni tar-riskji assoċjati ma’ sustanza psikoattiva ġdida, għall-iskop ta’ din id-Deċiżjoni ser jiġi estiż biex jinkludi esperti mill-Kummissjoni, l-Europol u l-EMEA, u esperti mill-oqsma xjentifiċi mhux rappreżentati, jew mhux rappreżentati biżżejjed, fil-Kumitat Xjentifiku ta’ l-EMCDDA.

               (12)

               Il-Kumitat Xjentifiku estiż li jivvaluta r-riskji assoċjati ma’ sustanzi psikoattivi ġodda għandu jibqa’ korp tekniku konċiż ta’ esperti, kapaċi li jivvaluta b’mod effettiv ir-riskji kollha assoċjati ma’ sustanza psikoattiva ġdida. Għalhekk il-Kumitat Xjentifiku estiż għandu jinżamm f' daqs maniġġabbli.

               (13)

               Billi l-għanijiet ta’ l-azzjoni proposta, jiġifieri li ġġib skambju ta’ informazzjoni, valutazzjoni tar-riskju minn kumitat xjentifiku u proċedura f’livell ta’ l-UE biex jinġiebu taħt kontroll is-sustanzi notifikati, ma jistgħux jintlaħqu biżżejjed mill-Istati Membri u jistgħu għalhekk, minħabba l-effetti ta’ l-azzjoni maħsuba, jintlaħqu aħjar fil-livell ta’ l-Unjoni Ewropea, l-Unjoni tista' tadotta l-miżuri, skond il-prinċipji ta’ sussidjarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità kif stabbilit f' dak l-Artikolu, din id-Deċiżjoni ma tmurx lil hinn minn dak meħtieġ sabiex jinkisbu dawk l-għanijiet.

               (14)

               F’konformità ma’ l-Artikolu 34(2) (ċ) tat-Trattat, miżuri bbażati fuq din id-Deċiżjoni jistgħu jittieħdu b’maġġoranza kwalifikata billi dawn il-miżuri huma meħtieġa għall-implimentazzjoni ta’ din id-Deċiżjoni.

               (15)

               Din id-Deċiżjoni tirrispetta d-drittijiet fundamentali u tosserva l-prinċipji rikonoxxuti mill-Artikolu 6 tat-Trattat u riflessi fil-Karta tad-Drittijiet Fundamentali ta’ l-Unjoni Ewropea,

         IDDEĊIEDA KIF ĠEJ:
   Artikolu 1
   Suġġett
   Din id-Deċiżjoni tistabbilixxi mekkaniżmu għal skambju rapidu ta’ informazzjoni dwar sustanzi psikoattivi ġodda. Biha tittieħed nota ta’ informazzjoni dwar reazzjonijiet negattivi suspettati li ser jiġu rapportati taħt is-sistema ta’ farmakoviġilanza kif stabbilita bit-Titolu IX tad-Direttiva 2001/83/KE.
   Din id-Deċiżjoni tipprovdi wkoll għal valutazzjoni tar-riskji assoċjati ma’ dawn is-sustanzi psikoattivi ġodda sabiex tippermetti li l-miżuri applikabbli fl-Istati Membri għall-kontroll ta' sustanzi narkotiċi u psikotropiċi japplikaw bl-istess mod għal sustanzi psikoattivi ġodda.
   Artikolu 2
   Kamp ta’ applikazzjoni
   Din id-Deċiżjoni tapplika għal sustanzi li mhumiex attwalment elenkati f’xi waħda mill-iskedi:

               (a)

               tal-Konvenzjoni Unika tan-Nazzjonijiet Uniti dwar Drogi Narkotiċi ta’ l-1961, li jistgħu jippreżentaw theddida għas-saħħa pubblika komparabbli mas-sustanzi elenkati fl-Iskeda I jew II jew IV tagħha, u

               (b)

               tal-Konvenzjoni tan-Nazzjonijiet Uniti dwar Sustanzi Psikotropiċi ta’ l-1971, li jistgħu jippreżentaw theddida għas-saħħa pubblika komparabbli mas-sustanzi elenkat fl-Iskeda I jew II jew III jew IV tagħha.

         Din id-Deċiżjoni tirrigwarda prodotti finali, distintament minn prekursuri li fir-rigward tagħhom ir-Regolament tal-Kunsill (KEE) Nru 3677/90 tat-13 ta’ Diċembru 1990 li jistabilixxi miżuri li għandhom jittieħdu sabiex jiskoraġġixxu d-diverżjoni ta’ ċerti sustanzi lejn il-manifattura illegali ta’ drogi narkotiċi u sustanzi psikotropiċi (5), u r-Regolament 273/2004 tal-Parlament Ewropew u tal-Kunsill tal-11 ta' Frar 2004 dwar il-prekursuri tad-drogi (6) jipprovdu għal sistema Komunitarja.
   Artikolu 3
   Definizzjonijiet
   Għall-għanijiet ta’ din id-Deċiżjoni għandhom japplikaw id-definizzjonijiet li ġejjin:

               (a)

               “sustanza psikoattiva ġdida”: tfisser droga narkotika ġdida jew droga psikotropika ġdida fis-sura pura jew fi preparazzjoni;

               (b)

               “droga narkotika ġdida”: tfisser sustanza fis-sura pura jew fi preparazzjoni, li ma ġietx skedata taħt il-Konvenzjoni Unika tan-Nazzjonijiet Uniti dwar Drogi Narkotiċi ta’ l-1961, u li tista’ tippreżenta theddida għas-saħħa pubblika komparabbli mas-sustanzi elenkati fl-Iskeda I, II jew IV;

               (ċ)

               “droga psikotropika ġdida”: tfisser sustanza fis-sura pura jew fi preparazzjoni li ma ġietx skedata taħt il-Konvenzjoni tan-Nazzjonijiet Uniti dwar Sustanzi Psikotropiċi ta’ l-1971, u li tista’ tippreżenta theddida għas-saħħa pubblika komparabbli mas-sustanzi elenkati fl-Iskeda I, II, III jew IV;

               (d)

               “awtorizzazzjoni għall-kummerċjalizzazzjoni” tfisser permess biex prodott mediċinali jitqiegħed fis-suq, mogħti mill-awtorità kompetenti ta’ Stat Membru, kif meħtieġ skond it-Titolu III tad-Direttiva 2001/83/KE (fil-każ ta’ prodotti mediċinali għall-użu tal-bniedem) jew it-Titolu III tad-Direttiva 2001/82/KE (fil-każ ta’ prodotti mediċinali veterinarji) jew awtorizzazzjoni għall-kummerċ mogħtija mill-Kummissjoni Ewropea taħt l-Artikolu 3 tar-Regolament (KEE) Nru 726/2004 tal-31 ta’ marzu 2004 tal-Parlament Ewropew u tal-Kunsill li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (7);

               (e)

               “sistema tan-Nazzjonijiet Uniti”: tfisser l-Organizzazzjoni Dinjija tas-Saħħa (WHO), il-Kummissjoni dwar Drogi Narkotiċi (CND) u/jew il-Kumitat Ekonomiku u Soċjali Ewropew li jaġixxu skond ir-responsabbiltajiet rispettivi tagħhom kif deskritt fl-Artikolu 3 tal-Konvenzjoni Unika tan-Nazzjonijiet Uniti dwar Drogi Narkotiċi ta’ l-1961 jew fl-Artikolu 2 tal-Konvenzjoni tan-Nazzjonijiet Uniti dwar Sustanzi Psikotropiċi ta’ l-1971;

               (f)

               “preparazzjoni”: tfisser taħlita li jkun hemm fiha sustanza psikoattiva ġdida;

               (g)

               “Formola ta’ Rapportar”: tfisser formola strutturata għan-notifikazzjoni ta’ sustanza psikoattiva ġdida u/jew ta’ preparazzjoni li jkun hemm fiha sustanza psikoattiva ġdida maqbula bejn l-EMCDDA/Europol u n-networks rispettivi tagħhom fl-Istati Membri – Reitox u l-Unitajiet Nazzjonali ta’ l-Europol.

         Artikolu 4
   Skambju ta’ informazzjoni
   1.   Kull Stat Membru għandu jiżgura li l-Unità Nazzjonali ta’ l-Europol tiegħu u r-rappreżentant tagħha fin-network Reitox jipprovdu informazzjoni dwar il-manifattura, it-traffiku u l-użu, inkluża informazzjoni supplementari dwar użu mediku possibbli, ta’ sustanzi psikoattivi ġodda u ta’ preparazzjonijiet li jkun fihom sustanzi psikoattivi ġodda, lill-Europol u lill-EMCDDA, b’kont meħud tal-mandati rispettivi ta’ dawn iż-żewġ korpi.
   L-Europol u l-EMCDDA għandhom jiġbru l-informazzjoni li jirċievu mill-Istati Membri permezz ta’ Formola ta’ Rapportar u jikkomunikaw din l-informazzjoni minnufih lil xulxin u lill-Unitajiet Nazzjonali ta’ l-Europol u r-rappreżentanti ta’ l-Istati Membri tan-network Reitox, il-Kummissjoni, u lill- EMEA.
   2.   Jekk l-Europol u l-EMCDDA iqisu li l-informazzjoni pprovduta minn Stat Membru dwar sustanza psikoattiva ġdida ma timmeritax il-komunikazzjoni ta’ informazzjoni kif deskritta fil-paragrafu 1, huma għandhom jinformaw lill-Istat Membru li jinnotifika minnufih dwar dan. L-Europol u l-EMCDDA għandhom jiġġustifikaw id-deċiżjoni tagħhom lill-Kunsill fi żmien sitt ġimgħat.
   Artikolu 5
   Rapport Konġunt
   1.   Fejn l-Europol u l-EMCDDA, jew il-Kunsill, li jaġixxi b’maġġoranza tal-membri tiegħu, iqisu li l-informazzjoni pprovduta mill-Istat Membru dwar sustanza psikoattiva ġdida timmerita ġbir ta’ aktar informazzjoni, din l-informazzjoni għandha tinġabar flimkien u tiġi preżentata mill-Europol u l-EMCDDA fil-forma ta’ Rapport Konġunt (minn hawn ’il quddiem ir-“Rapport Konġunt”). Ir-Rapport Konġunt għandu jiġi preżentat lill-Kunsill, l-EMEA u l-Kummissjoni.
   2.   Ir-Rapport Konġunt għandu jkun fih:

               (a)

               deskrizzjoni kimika u fiżika, inkluż l-isem li bih hija magħrufa s-sustanza psikoattiva ġdida, inkluż, jekk hu disponibbli, l-isem xjentifiku kodiċi ta' Isem Mhux-Proprjetarju Inter-nazzjoni;

               (b)

               informazzjoni dwar il-frekwenza, iċ-ċirkostanzi u/jew il-kwantitajiet li wieħed jiltaqa’ ma’ xi sustanza psikoattiva ġdida, u informazzjoni dwar il-mezzi u l-metodi ta’ manifattura tas-sustanza psikoattiva ġdida;

               (ċ)

               informazzjoni dwar l-involviment tal-kriminalità organizzata fil-manifattura jew it-traffikar tas-sustanza psikoattiva ġdida;

               (d)

               l-ewwel indikazzjoni tar-riskji assoċjati mas-sustanza psikoattiva ġdida, inklużi r-riskji għas-saħħa u dawk soċjali, u dwar il-karatteristiċi ta’ min jużaha;

               (e)

               informazzjoni dwar jekk is-sustanza ġdida hix attwalment taħt valutazzjoni jew le, jew jekk kinitx taħt valutazzjoni bis-sistema tan-NU;

               (f)

               id-data ta’ notifika fuq il-Formola ta’ Rapportar tas-sustanza psikoattiva ġdida lill-EMCDDA jew lill-Europol;

               (g)

               informazzjoni dwar jekk is-sustanza psikoattiva ġdida hix diġà soġġetta għal miżuri ta’ kontroll f’livell nazzjonali f’xi Stat Membru jew le;

               (h)

               kemm jista’ jkun, ser issir disponibbli informazzjoni dwar:

                           (i)

                           il-prekursuri kimiċi, li huma magħrufa li ntużaw għall-manifattura tas-sustanza,

                           (ii)

                           il-mod u l-firxa ta’ l-użu stabbilit jew mistenni tas-sustanza ġdida,

                           (iii)

                           kwalunkwe użu ieħor tas-sustanza psikoattiva ġdida u kemm hu estiż dan l-użu, ir-riskji assoċjati ma’ dan l-użu tas-sustanza psikoattiva ġdida, inklużi r-riskji għas-saħħa u dawk soċjali.

         3.   L-EMEA għandha tippreżenta lill-Europol u l-EMCDDA, l-informazzjoni li ġejja dwar jekk fl-Unjoni Ewropea jew f’xi Stat Membru:

               (a)

               is-sustanza psikoattiva ġdida akkwistatx awtorizzazzjoni għall-kummerċ;

               (b)

               is-sustanza psikoattiva ġdida hix is-suġġett ta’ applikazzjoni għal awtorizzazzjoni għall-kummerċ;

               (ċ)

               ġietx sospiża awtorizzazzjoni għall-kummerċ li kienet ingħatat fir-rigward tas-sustanza psikoattiva ġdida.

         Fejn din l-informazzjoni tirrelata għal awtorizzazzjonijiet għall-kummerċ mogħtija mill-Istati Membri, dawn l-Istati Membri għandhom jipprovdu lill-EMEA din l-informazzjoni jekk hekk mitlub minnha.
   4.   L-Istati Membri għandhom jipprovdu d-dettalji msemmija taħt il-paragrafu 2 fi żmien sitt ġimgħat mid-data tan-notifika fuq il-Formola ta’ Rapportar kif stabbilit fl-Artikolu 4(1).
   5.   Ir-Rapport Konġunt għandu jiġi preżentat mhux aktar tard minn erba’ ġimgħat wara d-data li tiġi rċevuta l-informazzjoni mill-Istati Membri, u l-EMEA. Ir-Rapport g]andu jiġi preżentat mill-Europol jew mill-EMCDDA, skond il-każ, skond l-Artikolu 5(1) u (2).
   Artikolu 6
   Valutazzjoni tar-riskji
   1.   Il-Kunsill, b’kont meħud tal-parir ta’ l-Europol u l-EMCDDA, u jaġixxi b’maġġoranza tal-membri tiegħu, jista’ jitlob li r-riskji, inklużi r-riskji għas-saħħa u dawk soċjali, ikkawżati mill-użu, il-manifattura, u t-traffiku ta’ sustanza psikoattiva ġdida, l-involviment tal-kriminalità organizzata u l-konsegwenzi possibbli ta’ miżuri ta’ kontroll jiġu valutati skond il-proċedura stabbilita fil-paragrafi 2 sa 4, bil-kondizzjoni li mill-inqas kwart tal-membri tiegħu jew il-Kummissjoni jkunu informaw lill-Kunsill bil-miktub li huma favur tali valutazzjoni. L-Istati Membri jew il-Kummissjoni għandhom jinformaw lill-Kunsill b' dan mill-aktar fis, iżda fi kwalunkwe każ sa żmien erba’ ġimgħat wara li jirċievu r-Rapport Konġunt. Is-Segretarjat Ġenerali tal-Kunsill għandu jinnotifika din l-informazzjoni lill-EMCDDA mingħajr dewmien.
   2.   Sabiex titwettaq il-valutazzjoni, l-EMCDDA għandha ssejjaħ laqgħa speċjali taħt l-awspiċji tal-Kumitat Xjentifiku tagħha. Barra minn dan, għall-fini ta’ din il-laqgħa l-Kumitat Xjentifiku jista’ jiġi estiż b’mhux aktar minn ħames esperti, li jiġu magħżula mid-Direttur ta’ l-EMCDDA, li jaġixxi fuq il-parir tal-President tal-Kumitat Xjentifiku, magħżul minn grupp ta’ esperti propost mill-Istati Membri u approvat kull tliet snin mill-Bord ta’ Amministrazzjoni ta’ l-EMCDDA. Dawn l-esperti sejrin jkunu minn oqsma xjentifiċi li ma jkunux rappreżentati, jew mhux rappreżentati biżżejjed, fil-Kumitat Xjentifiku, iżda li l-kontribut tagħhom huwa meħtieġ għal valutazzjoni bilanċjata u adegwata tar-riskji possibbli, inklużi r-riskji għas-saħħa u dawk soċjali. Barra dan, il-Kummissjoni, l-Europol u l-EMEA għandhom jiġu lkoll mistiedna jibagħtu mhux aktar minn żewġ esperti.
   3.   Il-valutazzjoni tar-riskji għandha titwettaq abbażi ta’ informazzjoni li tkun provduta lill-Kumitat Xjentifiku mill-Istati Membri, l-EMCDDA, l-Europol, l-EMEA, b’kont meħud tal-fatturi kollha li, skond il-Konvenzjoni Unika tan-Nazzjonijiet Uniti dwar Drogi Narkotiċi ta’ l-1961 jew il-Konvenzjoni tan-Nazzjonijiet Uniti dwar Sustanzi Psikotropiċi ta’ l-1971, ikunu jiġġustifikaw it-tqegħid ta’ sustanza taħt kontroll internazzjonali.
   4.   Meta titlesta l-valutazzjoni tar-riskji, jitħejja rapport (minn hawn ’il quddiem ir-“Rapport dwar il-Valutazzjoni tar-Riskji”) mill-Kumitat Xjentifiku. Ir-rapport dwar il-valutazzjoni tar-riskji għandu jikkonsisti minn analiżi ta’ l-informazzjoni xjentifika u dik dwar l-infurzar tal-liġi li tkun disponibbli, u għandu jirrifletti l-opinjonijiet kollha tal-membri tal-Kumitat. Ir-Rapport dwar il-Valutazzjoni tar-Riskji għandu jiġi sottomess lill-Kummissjoni u l-Kunsill mill-president tal-Kumitat, f’isem il-Kumitat, fi żmien perijodu ta’ tnax-il ġimgħa, mid-data tan-notifika mis-Segretarju Ġenerali tal-Kunsill lill-EMCDDA imsemmija fil-paragrafu 1.
   Ir-Rapport dwar il-Valutazzjoni tar-Riskji għandu jinkludi:

               (a)

               id-deskrizzjoni fiżika u kimika tas-sustanza psikoattiva ġdida u l-mekkaniżmi ta’ azzjoni tagħha, inkluż il-valur mediku tagħha;

               (b)

               ir-riskji għas-saħħa assoċjati mas-sustanza psikoattiva ġdida;

               (ċ)

               ir-riskji soċjali assoċjati mas-sustanza psikoattiva ġdida;

               (d)

               informazzjoni dwar il-livell ta’ involviment tal-kriminalità organizzata u informazzjoni dwar qabdiet u/jew rilevamenti mill-awtoritajiet, u l-manifattura tas-sustanza psikoattiva ġdida;

               (e)

               informazzjoni dwar kwalunkwe valutazzjoni tas-sustanza psikoattiva ġdida fis-sistema tan-Nazzjonijiet Uniti;

               (f)

               meta jkun il-każ, deskrizzjoni tal-miżuri ta’ kontroll li huma applikabbli għas-sustanza psikoattiva ġdida fl-Istati Membri;

               (g)

               għażliet possibbli għall-kontroll u l-konsegwenzi possibbli tal-miżuri ta’ kontroll, u

               (h)

               il-prekursuri kimiċi li jintużaw għall-manifattura tas-sustanza.

         Artikolu 7
   Ċirkostanzi fejn ma titwettaq l-ebda valutazzjoni tar-riskji
   1.   Ebda valutazzjoni tar-riskji m' għandha titwettaq f’każijiet fejn ma jkunx hemm Rapport Konġunt ta' l-Europol u l-EMCDDA. Lanqas m’għandha titwettaq valutazzjoni tar-riskji fejn is-sustanza psikoattiva ġdida konċernata tkun fi stadju avanzat ta’ valutazzjoni fi ħdan is-sistema tan-Nazzjonijiet Uniti, jiġifieri ladarba l-kumitat ta’ esperti tal-WHO dwar id-dipendenza fuq id-drogi jkun ippubblika reviżjoni kritika flimkien ma’ rakkomandazzjoni bil-miktub, ħlief meta jkun hemm informazzjoni ġdida sinifikattiva li tkun rilevanti fil-qafas ta’ din id-Deċiżjoni.
   2.   Fejn is-sustanza psikoattiva ġdida kienet valutata fi ħdan is-sistema tan-Nazzjonijiet Uniti, iżda ġie deċiż li s-sustanza psikoattiva ġdida ma tiġix skedata taħt il-Konvenzjoni Unika dwar Drogi Narkotiċi ta’ l-1961 jew il-Konvenzjoni dwar Sustanzi Psikotropiċi ta’ l-1971, valutazzjoni tar-riskji għandha titwettaq biss meta jkun hemm informazzjoni ġdida sinifikattiva li tkun rilevanti fil-qafas ta’ din id-Deċiżjoni.
   3.   Ebda valutazzjoni tar-riskji m’għandha titwettaq fuq sustanza psikoattiva ġdida jekk:

               (a)

               Is-sustanza psikoattiva ġdida tintuża biex jiġi manifatturat prodott mediċinali li ingħata awtorizzazzjoni għall-kummerċjalizzazzjoni; jew,

               (b)

               Is-sustanza psikoattiva ġdida tintuża biex jiġi manifatturat prodott mediċinali li għalih saret applikazzjoni għal awtorizzazzjoni għall-kummerċjalizzazzjoni jew,

               (ċ)

               Is-sustanza psikoattiva ġdida tintuża biex jiġi manifatturat prodott mediċinali li għalih ġiet sospiża l-awtorizzazzjoni għall-kummerċjalizzazzjoni minn awtorità kompetenti.
               Fejn is-sustanza psikoattiva ġdida taqa’ f’waħda mill-kategoriji elenkati taħt l-ewwel paragrafu, il-Kummissjoni, abbażi ta’ data miġbura mill-EMCDDA u l-Europol, għandha tivvaluta ma’ l-EMEA il-ħtieġa għal aktar azzjoni, f’koperazzjoni mill-qrib ma’ l-EMCDDA u skond il-mandat u l-proċeduri ta’ l-EMEA.
               Il-Kummissjoni għandha tirraporta lill-Kunsill dwar ir-riżultat.

         Artikolu 8
   Proċedura biex sustanzi psikoattivi speċifiċi ġodda jinġiebu taħt kontroll
   1.   Fi żmien sitt ġimgħat mid-data ta’ riċevuta tar-Rapport dwar il-Valutazzjoni tar-Riskji, il-Kummissjoni għandha tippreżenta lill-Kunsill inizjattiva biex is-sustanza psikoattiva ġdida tiġi soġġetta għal miżuri ta’ kontroll. Jekk il-Kummissjoni jidhrilha li ma jinħtieġx li tippreżenta inizjattiva biex is-sustanza psikoattiva ġdida tkun sottomessa għal miżuri ta’ kontroll, hija għandha fi żmien sitt ġimgħat mid-data ta’ riċevuta tar-Rapport dwar il-Valutazzjoni tar-Riskji, tippreżenta rapport lill-Kunsill li jispjega l-ħsibijiet tagħha.
   2.   Fil-każ li l-Kummissjoni jidhrilha li ma jinħtieġx li tippreżenta inizjattiva biex is-sustanza psikoattiva ġdida tkun sottomessa għal miżuri ta’ kontroll, tali inizjattiva tista’ tiġi ppreżentata lill-Kunsill minn Stat Membru wieħed jew aktar, preferibbilment mhux aktar tard minn sitt ġimgħat mid-data meta l-Kummissjoni tkun ippreżentat ir-rapport tagħha lill-Kunsill.
   3.   Il-Kunsill jista’ jiddeċiedi b’maġġoranza kwalifikata u fuq l-inizjattiva ppreżentata bis-saħħa tal-paragrafu 1 jew 2, abbażi ta’ l-Artikolu 34(2) (ċ) tat-Trattat, jekk għandux jissottometti s-sustanza psikoattiva għal miżuri ta’ kontroll.
   Artikolu 9
   Miżuri ta’ kontroll meħuda minn Stati Membri
   1.   Jekk il-Kunsill jiddeċiedi li jissottometti sustanza psikoattiva ġdida għal miżuri ta’ kontroll, l-Istati Membri għandhom jagħmlu ħilithom biex, mill-aktar fis iżda mhux aktar tard minn sena mid-data ta’ dik id-deċiżjoni, jieħdu l-miżuri meħtieġa skond il-liġi nazzjonali tagħhom biex jissottomettu:

               (a)

               id-droga psikotropika ġdida għal miżuri ta’ kontroll u pieni kriminali kif previst fil-leġislazzjoni tagħhom bis-saħħa ta’ l-obbligi tagħhom taħt il-Konvenzjoni tan-Nazzjonijiet Uniti dwar Sustanzi Psikotropiċi ta’ l-1971.

               (b)

               id-droga psikotropika ġdida għal miżuri ta’ kontroll u pieni kriminali kif previst fil-leġislazzjoni tagħhom bis-saħħa ta’ l-obbligi tagħhom taħt il-Konvenzjoni Unika tan-Nazzjonijiet Uniti dwar Drogi Narkotiċi ta’ l-1961.

         2.   L-Istati Membri għandhom jirrapportaw dwar il-miżuri meħuda, kemm lill-Kunsill kif ukoll lill-Kummissjoni, mill-aktar fis wara li tkun ittieħdet id-deċiżjoni rilevanti. Wara dan din l-informazzjoni g]andha tiġi komunikata lill-EMCDDA, l-Europol, l-EMEA, u l-Parlament Ewropew.
   3.   Xejn minn din id-Deċiżjoni m’għandu jwaqqaf lil xi Stat Membru milli jibqa’ jżomm jew idaħħal fit-territorju tiegħu kwalunkwe miżura nazzjonali ta’ kontroll li jidhirlu hija xierqa darba tiġi identifikata sustanza psikoattiva ġdida minn xi Stat Membru.
   Artikolu 10
   Rapport annwali
   L-EMCDDA u l-Europol għandhom jirrapportaw kull sena lill- Parlament Ewropew, lill-Kunsill u lill-Kummissjoni dwar l-implimentazzjoni ta’ din id-Deċiżjoni. Ir-rapport jieħu kont ta’ l-aspetti kollha meħtieġa għal valutazzjoni ta’ l-effikaċja u l-kisbiet tas-sistema maħluqa b’din id-Deċiżjoni. Ir-Rapport għandu, b’mod partikolari, jinkludi esperjenzi relatati mal-kordinazzjoni bejn is-sistema stabbilita f’din id-Deċiżjoni u s-sistema ta’ farmakoviġilanza.
   Artikolu 11
   Sistema ta’ farmakoviġilanza
   L-Istati Membri u l-EMEA għandhom jiżguraw skambju xieraq ta’ informazzjoni bejn il-mekkaniżmu stabbilit permezz ta’ din id-Deċiżjoni u s-sistemi ta’ farmakoviġilanza kif definiti u stabbiliti taħt it-Titolu VII tad-Direttiva 2001/82/KE u t-Titolu IX tad-Direttiva 2001/83/KE.
   Artikolu 12
   Revoka
   L-Azzjoni Konġunta dwar Drogi Sintetiċi Ġodda tas-16 ta’ Ġunju 1997 hija b’dan imħassra. Id-deċiżjonijiet meħuda mill-Kunsill ibbażati fuq l-Artikolu 5 ta’ dik l-Azzjoni Konġunta għandhom ikomplu jkunu legalment validi.
   Artikolu 13
   Pubblikazzjoni u dħul b'effett
   Din id-Deċiżjoni għandu jkollha effett fil-jum ta’ wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmula fi Brussel, 10 ta' Mejju 2005.

            Għall-Kunsill

            Il-President

         J. KRECKÉ

      (1)  Opinjoni Mogħtija fit-13 ta' Jannar 2004 (għada mhix pubblikata fil-Ġurnal Uffiċjali).

      (2)  ĠU L 167, 25.6.1997, p. 1.

      (3)  ĠU L 311, 28,11,2001, p. 1. Direttiva kif emendata l-aħħar mid-Direttiva 2004/28/KE (ĠU L 136, 30.4.2004, p. 58).

      (4)  ĠU L 311, 28,11,2001, p. 67. Direttiva kif emendata l-aħħar mid-Direttiva 2004/27/KE (ĠU L 136, 30.4.2004, p. 34).

      (5)  ĠU L 357, 20.12.1990, p 1. Regolament kif emendat l-aħħar mir-Regolament tal-Kummissjoni (KE) Nru 1232/2002 (ĠU L 180, 10.7.2002, p. 5).

      (6)  ĠU L 047, 18.2.2004, p. 1.

      (7)  ĠU L 136, 30.4.2004, p. 1.


title: 2004/489/EC, Euratom:Deċiżjoni tar-rappreżentanti tal-gvernijiet ta’ l-istati membri ta’ l-Unjoni ewropea ta’ l-1 ta’ Mejju 2004 li taħtar imħallfin fil-Qorti tal-Ġustizzja tal-Komunitajiet Ewropej

text:
               1.5.2004

               MT

               Il-Ġurnal Uffiċjali ta’ l-Unjoni Ewropea

               L 169/22

         DEĊIŻJONI TAR-RAPPREŻENTANTI TAL-GVERNIJIET TA' L-ISTATI MEMBRI TA' L-UNJONI EWROPEA
   ta' l-1 ta' Mejju 2004
   li taħtar imħallfin fil-Qorti tal-Ġustizzja tal-Komunitajiet Ewropej
   (2004/489/KE, Euratom)
   IR-RAPPREŻENTANTI TAL-GVERNIJIET TA' l-ISTATI MEMBRI TA' L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 223 tiegħu,
   Wara li kkunsidraw it-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 139 tiegħu,
   Wara li kkunsidraw l-Att li jirrigwarda l-kondizzjonijiet ta' l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti għat-Trattati li fuqhom hija stabbilita l-Unjoni Ewropea (Att ta' Adeżjoni ta' l-2003), u b' mod partikolari l-Artikolu 46(1) u (2)(a) tiegħu,
   Billi:

               (1)

               L-Artikolu 46(1) u (2)(a) ta' l-Att ta' Adeżjoni ta' l-2003 jipprovdi għall-ħatra ta' għaxar imħallfin fil-Qorti tal-Ġustizzja. Il-mandat ta' ħamsa minn dawk l-imħallfin jintemm fis-6 ta' Ottubru 2006. Dawn l-imħallfin jintgħażlu bix-xorti. Il-mandat ta' l-imħallfin l-oħra jintemm fis-6 ta' Ottubru 2009.

               (2)

               Għaxar imħallfin addizzjonali fil-Qorti tal-Ġustizzja tal-Komunitajiet Ewropej għandhom għalhekk jiġu maħtura, skond l-Artikolu ta' hawn fuq u wara li jkunu ttellgħu bix-xorti kif previst fih,

         IDDEĊIDEW KIF ĠEJ:
   Artikolu 1
   Dawn li ġejjin huma b'dan maħtura mħallfin tal-Qorti tal-Ġustizzja tal-Komunitajiet Ewropej għall-perijodu mill-1 ta' Mejju 2004 sas-6 ta' Ottubru 2006:

               Sur Jiří MALENOVSKÝ

               Sur George ARESTIS

               Sur Egils LEVITS

               Sur Pranas KŪRIS

               Sur Anthony BORG-BARTHET

         Artikolu 2
   Dawn li ġejjin huma b'dan maħtura mħallfin fil-Qorti tal-Ġustizzja tal-Komunitajiet Ewropej għall-perijodu mill-1 ta' Mejju 2004 sas-6 ta' Ottubru 2009:

               Sur Uno LÕHMUS

               Sur Endre JUHÁSZ

               Sur Jerzy MAKARCZYK

               Sur Marko ILEŠIČ

               Sur Ján KLUČKA

         Artikolu 3
   Din id-Deċiżjoni għandha tidħol fis-seħħ fl-1 ta' Mejju 2004.
   Artikolu 4
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussel, l-1 ta' Mejju 2004

         A. ANDERSON

            Il-President


title: Deċiżjoni Nru 445/2014/UE tal-Parlament Ewropew u tal-Kunsill tas- 16 ta' April 2014 li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li tħassar id-Deċiżjoni Nru 1622/2006/KE

text:
               3.5.2014

               MT

               Il-Ġurnal Uffiċjali tal-Unjoni Ewropea

               L 132/1

         DEĊIŻJONI Nru 445/2014/UE TAL-PARLAMENT EWROPEW U TAL-KUNSILL
   tas-16 ta' April 2014
   li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li tħassar id-Deċiżjoni Nru 1622/2006/KE
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 167(5) tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Wara li kkunsidraw l-opinjonijiet tal-Kumitat tar-Reġjuni (1),
   Filwaqt li jaġixxu f'konformità mal-proċedura leġiżlattiva ordinarja (2),
   Billi:

               (1)

               It-Trattat dwar il-Funzjonament tal-Unjoni Ewropea (TFUE) jimmira għal unjoni dejjem eqreb fost il-popli tal-Ewropa u jagħti lill-Unjoni Ewropea l-kompitu, fost l-oħrajn, li tikkontribwixxi għat-tisbiq tal-kulturi tal-Istati Membri, filwaqt li tirrispetta d-diversità nazzjonali u reġjonali tagħhom u fl-istess waqt tagħti prominenza lill-patrimonju kulturali komuni. F'dan ir-rigward, l-Unjoni, fejn meħtieġ, tappoġġa u tissupplimenta l-azzjoni tal-Istati Membri biex jitjiebu l-għarfien u t-tixrid tal-kultura u l-istorja tal-popli Ewropej.

               (2)

               Il-Komunikazzjoni tal-Kummissjoni tal-10 ta' Mejju 2007 dwar aġenda Ewropea għall-kultura f'dinja li qed tigglobalizza, approvata mill-Kunsill fir-Riżoluzzjoni tiegħu tas-16 ta' Novembru 2007 (3) u mill-Parlament Ewropew fir-Riżoluzzjoni tiegħu tal-10 ta' April 2008 (4), tistabbilixxi l-objettivi għal attivitajiet futuri tal-Unjoni fil-qasam tal-kultura. Dawk l-attivitajiet għandhom jippromwovu d-diversità kulturali u d-djalogu interkulturali, il-kultura bħala katalizzatur għall-kreattività fil-qafas għat-tkabbir u l-impjiegi u l-kultura bħala element vitali fir-relazzjonijiet internazzjonali tal-Unjoni.

               (3)

               Il-Konvenzjoni tal-Unesco dwar il-Protezzjoni u l-Promozzjoni tad-Diversità tal-Espressjonijiet Kulturali, li daħlet fis-seħħ fit-18 ta' Marzu 2007 u li l-Unjoni tagħmel parti minnha, għandha l-għan li tipproteġi u tippromwovi d-diversità kulturali, trawwem l-interkulturalità u tkabbar l-għarfien dwar il-valur tad-diversità kulturali fil-livelli lokali, nazzjonali u internazzjonali.

               (4)

               Id-Deċiżjoni Nru 1622/2006/KE tal-Parlament Ewropew u tal-Kunsill (5) stabbilixxiet azzjoni għall-avveniment tal-Kapitali Ewropea tal-Kultura għas-snin 2007 sal-2019.

               (5)

               L-evalwazzjonijiet tal-Kapitali Ewropej tal-Kultura, kif ukoll il-konsultazzjoni pubblika dwar il-ġejjieni tal-azzjoni wara l-2019, żvelaw li din progressivament saret waħda mill-inizjattivi kulturali l-aktar ambizzjużi fl-Ewropa kif ukoll waħda mill-aktar inizjattivi apprezzati miċ-ċittadini Ewropej. Azzjoni ġdida għandha, għaldaqstant, tiġi stabbilita biex tkopri s-snin 2020-2033.

               (6)

               Barra mill-objettivi oriġinali tal-Kapitali Ewropej tal-Kultura, li kienu li tiġi enfasizzata r-rikkezza u d-diversità tal-kulturi Ewropej u l-karatteristiċi li dawk il-kulturi jikkondividu kif ukoll li jiġi promoss għarfien reċiproku akbar bejn iċ-ċittadini Ewropej, il-bliet detenturi tat-titolu ta' Kapitali Ewropea tal-Kultura (“it-titolu”) progressivament żiedu dimensjoni ġdida wkoll billi użaw l-effett ta' lieva tat-titolu biex jistimulaw l-iżvilupp aktar ġenerali tagħhom f'konformità mal-istrateġiji u l-prijoritajiet rispettivi tagħhom.

               (7)

               L-objettivi tal-azzjoni stabbilita b'din id-Deċiżjoni għandhom ikunu għalkollox konformi mal-objettivi tal-Programm Ewropa Kreattiva stabbiliti bir-Regolament (UE) Nru 1295/2013 tal-Parlament Ewropew u tal-Kunsill (6), li għandu l-għan li jissalvagwardja, jiżviluppa u jippromwovi d-diversità kulturali u lingwistika Ewropea, li jippromwovi l-patrimonju kulturali Ewropew u li jsaħħaħ il-kompetittività tas-setturi kulturali u kreattivi Ewropej, b'mod partikolari dak tas-settur awdjoviżiv, bil-għan li jsostni tkabbir intelliġenti, sostenibbli u inklużiv. Il-kisba ta' dawk l-objettivi għandha tgħin ukoll fit-tisħiħ ta' sens ta' appartenenza f'żona kulturali komuni u biex tistimola djalogu interkulturali u fehim reċiproku.

               (8)

               Sabiex jinkisbu tali objettivi, hu importanti li l-bliet li jkollhom it-titolu jiżviluppaw rabtiet bejniethom, minn naħa, fis-setturi kulturali u kreattivi tagħhom, u, min-naħa l-oħra, f'setturi bħall-edukazzjoni, ir-riċerka, l-ambjent, l-iżvilupp urban jew it-turiżmu kulturali. B'mod partikolari, l-esperjenza tal-imgħoddi wriet il-potenzjal tal-Kapitali Ewropej tal-Kultura bħala katalizzatur għall-iżvilupp lokali u t-turiżmu kulturali kif enfasizzat fil-Komunikazzjoni tal-Kummissjoni tat-30 ta' Ġunju 2010 intitolata “L-Ewropa, l-ewwel destinazzjoni turistika fid-dinja — qafas politiku ġdid għat-turiżmu Ewropew”, li intlaqgħet mill-Kunsill fil-konklużjonijiet tiegħu tat-12 ta' Ottubru 2010 u ġiet approvata mill-Parlament Ewropew fir-Riżoluzzjoni tiegħu tas-27 ta' Settembru 2011 (7).

               (9)

               Hu importanti wkoll li l-bliet detenturi tat-titolu jfittxu li jippromwovu l-inklużjoni soċjali u l-opportunitajiet indaqs u jagħmlu dak kollu possibbli biex jiżguraw l-akbar involviment possibbli tal-komponenti kollha tas-soċjetà ċivili fit-tħejjija u fl-implimentazzjoni tal-programm kulturali, u għandha tingħata attenzjoni speċjali liż-żgħażagħ, u l-gruppi emarġinati u dawk żvantaġġati.

               (10)

               L-evalwazzjonijiet u l-konsultazzjoni pubblika wrew ukoll b'mod konvinċenti li l-Kapitali Ewropej tal-Kultura għandhom bosta benefiċċji potenzjali meta jiġu ppjanati bir-reqqa. Jibqgħu l-ewwel u qabel kollox inizjattiva kulturali, iżda jistgħu wkoll iġibu magħhom benefiċċji ekonomiċi u soċjali sinifikanti, b'mod partikolari meta jiġu inkorporati fi strateġija ta' żvilupp fit-tul xprunata mill-kultura għall-belt ikkonċernata.

               11.

               L-azzjoni tal-Kapitali Ewropej tal-Kultura kienet ukoll sfida kbira. L-organizzazzjoni ta' programm ta' attivitajiet kulturali tul sena sħiħa hi impenjattiva u xi bliet detenturi tat-titolu kellhom suċċess aktar minn oħrajn fl-isfruttament tal-potenzjal. Għalhekk, dik l-azzjoni għandha tissaħħaħ biex tgħin il-bliet kollha jisfruttaw it-titolu bis-sħiħ.

               (12)

               It-titolu għandu jibqa' jiġi riservat għal bliet, irrispettivament mid-daqs tagħhom, iżda biex jilħqu pubbliku usa' u jamplifikaw l-impatt, għandu jkun possibbli, bħal qabel, li l-bliet ikkonċernati jinvolvu ż-żona ta' madwarhom.

               (13)

               L-għoti tat-titolu għandu jibqa' jkun ibbażat fuq programm kulturali maħluq speċifikament, li għandu jkollu dimensjoni Ewropea qawwija. Dak il-programm kulturali għandu jkun parti minn strateġija fit-tul li jkollha impatt sostenibbli fuq l-iżvilupp ekonomiku, kulturali u soċjali lokali.

               (14)

               Il-proċess ta' għażla f'żewġ stadji bbażat fuq lista kronoloġika tal-Istati Membri u mwettaq minn bord ta' esperti indipendenti wera li huwa ġust u trasparenti. Dan ippermetta li l-bliet itejbu l-applikazzjonijiet tagħhom bejn il-fażi ta' qabel l-għażla u l- fażi tal-għażla abbażi ta' parir espert minn dak il-bord, u żgura distribuzzjoni ġusta tat-titolu fl-Istati Membri kollha. Barra minn hekk, biex tkun salvagwardjata l-kontinwità tal-azzjoni tal-Kapitali Ewropej tal-Kultura u biex ikun evitat it-telf ta' esperjenza u għarfien, li jistgħu jirriżultaw jekk l-esperti kollha jinbidlu fl-istess ħin, l-esperti għandhom jinbidlu gradwalment.

               (15)

               L-għarfien espert nazzjonali għandu jibqa' jkun żgurat billi l-Istati Membri jingħataw is-setgħa li jaħtru sa żewġ esperti fuq bord li jwettaq il-proċeduri għall-għażla u l-monitoraġġ.

               (16)

               Il-kriterji tal-għażla għandhom ikunu aktar espliċiti biex jipprovdu gwida aħjar lill-bliet kandidati fir-rigward tal-objettivi u tar-rekwiżiti li jridu jikkonformaw magħhom sabiex jingħataw it-titolu. Dawk il-kriterji għandhom jitkejlu aktar faċilment biex jgħinu lill-bord fl-għażla u fil-monitoraġġ tal-bliet. F'dan ir-rigward, għandu jkun hemm enfasi partikolari fuq il-pjani tal-bliet kandidati għal attivitajiet dwar il-patrimonju inklużi fi strateġija ta' politika kulturali fit-tul, li jkunu kapaċi jiġġeneraw impatt kulturali, ekonomiku u soċjali sostenibbli.

               (17)

               Il-bliet kandidati għandhom jesploraw il-possibbliltà, fejn xieraq, li jfittxu li jużaw l-appoġġ finanzjarju mill-programmi u l-fondi tal-Unjoni.

               (18)

               Il-fażi ta' preparazzjoni bejn in-nomina ta' belt u s-sena tat-titolu hija ta' importanza kruċjali għas-suċċess tal-azzjoni tal-Kapitali Ewropea tal-Kultura. Hemm qbil ġenerali fost il-partijiet interessati li l-miżuri ta' akkumpanjament introdotti bid-Deċiżjoni Nru 1622/2006/KE kienu utli ħafna għall-bliet ikkonċernati. Dawk il-miżuri għandhom jiġu żviluppati aktar, b'mod partikolari permezz ta' laqgħat u żjarat ta' monitoraġġ aktar frekwenti fil-bliet mill-esperti tal-bord, u permezz ta' skambju ta' esperjenza aktar sod bejn il-bliet detenturi tat-titolu tal-imgħoddi, tal-preżent u tal-ġejjieni, kif ukoll il-bliet kandidati. Fil-bliet magħżula jistgħu jiżviluppaw ukoll aktar rabtiet ma' bliet detenturi tat-titolu oħrajn.

               (19)

               Il-premju Melina Mercouri stabbilit bid-Deċiżjoni Nru 1622/2006/KE kiseb valur simboliku qawwi li jmur sew lil hinn mill-ammont effettiv li jingħata mill-Kummissjoni. Madankollu, sabiex jiġi żgurat li l-bliet nominati jissodisfaw l-impenji tagħhom, il-kondizzjonijiet għall-ħlas ta' dak il-premju ta' flus għandhom ikunu aktar rigorużi u espliċiti.

               (20)

               Huwa importanti li l-bliet ikkonċernati jagħmluha ċara fil-materjal kollu ta' komunikazzjoni tagħhom li l-azzjoni stabbilita b'din id-Deċiżjoni hija azzjoni tal-Unjoni.

               (21)

               L-evalwazzjonijiet tal-Kummissjoni tal-Kapitali Ewropej tal-Kultura tal-imgħoddi, li huma bbażati fuq data miġbura f'livell lokali, ma setgħux jipprovdu data primarja dwar l-impatt tat-titolu. Għalhekk, il-bliet infushom għandhom ikunu l-atturi ewlenin fil-proċess tal-evalwazzjoni.

               (22)

               L-esperjenza tal-imgħoddi wriet li l-parteċipazzjoni tal-pajjiżi kandidati tista' tgħin biex tqarribhom aktar lejn l-Unjoni billi jiġu enfasizzati l-aspetti komuni tal-kulturi Ewropej. L-azzjoni stabbilita b'din id-Deċiżjoni għandha għalhekk tkun miftuħa għall-parteċipazzjoni tal-pajjiżi kandidati u kandidati potenzjali wara l-2019.

               (23)

               Madankollu, matul il-perijodu kopert b'din id-Deċiżjoni, jiġifieri mill-2020 sal-2033, għal raġunijiet ta' ekwità mal-bliet fl-Istati Membri, il-bliet fil-pajjiżi kandidati u kandidati potenzjali għandhom ikunu jistgħu jipparteċipaw biss f'kompetizzjoni waħda għat-titolu. Barra minn hekk, ukoll għal raġunijiet ta' ekwità mal-Istati Membri, kull pajjiż kandidat jew kandidat potenzjali għandu jkun jista' jospita t-titolu darba biss matul dak il-perijodu.

               (24)

               Id-Deċiżjoni Nru 1622/2006/KE għandha titħassar. Madankollu, id-dispożizzjonijiet tagħha għandhom ikomplu japplikaw fir-rigward tal-bliet kollha li diġà ġew nominati jew huma fil-proċess li jiġu nominati għas-snin sal-2019.

               (25)

               Billi l-objettivi ta' din id-Deċiżjoni, jiġifieri li tiġi ssalvagwardjata u promossa d-diversità ta' kulturi fl-Ewropa, biex jiġu enfasizzati l-karatteristiċi komuni li jikkondividu u jiġi promoss il-kontribut tal-kultura għall-iżvilupp fit-tul tal-bliet, ma jistgħux jinkisbu b'mod suffiċjenti mill-Istati Membri minħabba l-ħtieġa, b'mod partikolari, ta' kriterji u proċeduri komuni, ċari u trasparenti għall-għażla u l-monitoraġġ, kif ukoll ta' koordinazzjoni b'saħħitha bejn l-Istati Membri, imma jistgħu pjuttost, minħabba l-firxa u l-effetti mistennija tal-azzjoni, jinkisbu aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità kif stabbilit f'dak l-Artikolu, din id-Deċiżjoni ma tmurx lil hinn minn dak li hu meħtieġ biex jintlaħqu dawk l-objettivi,

         ADOTTAW DIN ID-DEĊIŻJONI:
   Artikolu 1
   Stabbiliment tal-azzjoni
   L-azzjoni tal-Unjoni intitolata “Kapitali Ewropej tal-Kultura” hija b'dan stabbilita għas-snin mill-2020 sal-2033 (“l-azzjoni”).
   Artikolu 2
   Objettivi
   1.   L-objettivi ġenerali tal-azzjoni huma:

               (a)

               li tissalvagwardja u tippromwovi d-diversità tal-kulturi fl-Ewropa u tenfasizza l-karatteristiċi komuni li jikkondividu kif ukoll iżżid is-sens ta' appartenenza taċ-ċittadini f'żona kulturali komuni;

               (b)

               li trawwem il-kontribut tal-kultura għall-iżvilupp fit-tul tal-bliet f'konformità mal-istrateġiji u l-prijoritajiet rispettivi tagħhom.

         2.   L-objettivi speċifiċi tal-azzjoni huma:

               (a)

               li ttejjeb il-medda, id-diversità u d-dimensjoni Ewropea tal-offerta kulturali fil-bliet, inkluż permezz ta' kooperazzjoni transnazzjonali;

               (b)

               li twessa' l-aċċess għall-kultura u l-parteċipazzjoni fiha;

               (c)

               li ssaħħaħ il-kapaċità tas-settur kulturali u r-rabtiet tiegħu ma' setturi oħrajn;

               (d)

               li tgħolli l-profil internazzjonali tal-bliet permezz tal-kultura.

         Artikolu 3
   Aċċess għall-azzjoni
   1.   Il-kompetizzjoni għat-titolu għandha tkun miftuħa għall-bliet, li jistgħu jinvolvu ż-żoni ta' madwarhom.
   2.   L-għadd ta' bliet detenturi tat-titolu f'sena partikolari (“is-sena tat-titolu”) ma għandux ikun aktar minn tlieta.
   It-titolu għandu jingħata kull sena għal mhux iktar minn belt waħda f'kull wieħed miż-żewġ Stati Membri li jidhru fil-kalendarju li jinsab fl-Anness (“il-kalendarju”) u, fis-snin rilevanti, għal belt waħda minn pajjiż kandidat jew kandidat potenzjali jew għal belt waħda minn pajjiż li jaderixxi mal-Unjoni fiċ-ċirkostanzi li jinsabu fil-paragrafu 5.
   3.   Il-bliet fl-Istati Membri għandhom ikunu intitolati li jżommu t-titolu għal sena waħda f'konformità mal-ordni tal-Istati Membri kif tidher fil-kalendarju.
   4.   Il-bliet fil-pajjiżi kandidati u kandidati potenzjali li jipparteċipaw fil-Programm Ewropa Kreattiva jew fil-programmi sussegwenti tal-Unjoni li jappoġġaw il-kultura fid-data tal-pubblikazzjoni tas-sejħa għall-applikazzjonijiet imsemmija fl-Artikolu 10(2) jistgħu japplikaw għat-titolu għal sena waħda fil-qafas ta' kompetizzjoni miftuħa organizzata kull tielet sena f'konformità mal-kalendarju.
   Il-bliet fil-pajjiżi kandidati u kandidati potenzjali għandhom ikunu jistgħu jipparteċipaw biss f'kompetizzjoni waħda matul il-perijodu mill-2020 sal-2033.
   Kull pajjiż kandidat jew kandidat potenzjali għandu jkun jista' jospita t-titolu darba biss matul il-perijodu mill-2020 sal-2033.
   5.   Fejn pajjiż jaderixxi mal-Unjoni wara l-4 ta' Mejju 2014 iżda qabel l-1 ta' Jannar 2027, huwa għandu jkunu intitolat jospita it-titolu seba' snin wara l-adeżjoni tiegħu, skont ir-regoli u l-proċeduri applikabbli għall-Istati Membri. Il-kalendarju għandu jiġi aġġornat skont dan. Fejn pajjiż jaderixxi mal-Unjoni fl-1 ta' Jannar 2027 jew wara din id-data, huwa ma għandux ikun intitolat li jipparteċipa fl-azzjoni bħala Stat Membru.
   Madankollu, fi snin fejn diġà hemm tliet bliet detenturi tat-titolu skont il-kalendarju, bliet fil-pajjiżi msemmijin fl-ewwel subparagrafu għandhom ikunu intitolati biss jospitaw it-titolu fis-sena disponibbli li jmiss fil-kalendarju, fl-ordni tal-adeżjoni ta' dawk il-pajjiżi.
   Jekk belt minn pajjiż imsemmi fl-ewwel subparagrafu tkun ipparteċipat qabel f'kompetizzjoni għal pajjiżi kandidati u kandidati potenzjali, hi ma tistax tipparteċipa fl-ebda kompetizzjoni sussegwenti għall-Istati Membri. Meta, matul il-perijodu mill-2020 sal-2033, belt minn tali pajjiż tkun ġiet nominata biex iżżomm it-titolu f'konformità mal-paragrafu 4, dak il-pajjiż ma għandux ikun intitolat, wara l-adeżjoni tiegħu, jorganizza kompetizzjoni bħala Stat Membru matul dak il-perijodu.
   Jekk aktar minn pajjiż wieħed jaderixxi mal-Unjoni fl-istess data u jekk ma jkunx hemm qbil dwar l-ordni ta' parteċipazzjoni fl-azzjoni bejn dawk il-pajjiżi, il-Kunsill għandu jorganizza tlugħ bix-xorti.
   Artikolu 4
   Applikazzjoni
   1.   Għandha titħejja formola ta' applikazzjoni komuni bbażata fuq il-kriterji stipulati fl-Artikolu 5 mill-Kummissjoni li għandha tintuża mill-bliet kandidati kollha.
   Fejn belt kandidata tinvolvi ż-żona ta' madwarha, l-applikazzjoni għandha ssir taħt l-isem ta' dik il-belt.
   2.   Kull applikazzjoni għandha tkun ibbażata fuq programm kulturali b'dimensjoni Ewropea qawwija.
   Il-programm kulturali għandu jkopri s-sena tat-titolu u għandu jinħoloq b'mod speċifiku għat-titolu, f'konformità mal-kriterji stipulati fl-Artikolu 5.
   Artikolu 5
   Kriterji
   Il-kriterji għall-evalwazzjoni tal-applikazzjonijiet (“il-kriterji”) għandhom jinqasmu fil-kategoriji “kontribut għall-istrateġija fit-tul”, “dimensjoni Ewropea”, “kontenut kulturali u artistiku”, “kapaċità ta' rendiment”, “komunikazzjoni” u “ġestjoni” kif ġej:

               (1)

               fir-rigward tal-kategorija “kontribut għall-istrateġija fit-tul”, għandu jittieħed kont tal-fatturi li ġejjin:

                           (a)

                           li strateġija kulturali għall-belt kandidata fil-mument tal-applikazzjoni, li tkopri l-azzjoni u tinkludi pjani għas-sostenn tal-attivitajiet kulturali lil hinn mis-sena tat-titolu tkun fis-seħħ fil-mument tal-applikazzjoni;

                           (b)

                           il-pjani għat-tisħiħ tal-kapaċità tas-setturi kulturali u kreattivi, inkluż l-iżvilupp ta' kollegamenti fit-tul bejn is-setturi kulturali, ekonomiċi u soċjali fil-belt kandidata;

                           (c)

                           l-impatt kulturali, soċjali u ekonomiku fit-tul previst, inkluż l-iżvilupp urban, li t-titolu jkollu fuq il-belt kandidata;

                           (d)

                           il-pjani għall-monitoraġġ u l-evalwazzjoni tal-impatt tat-titolu fuq il-belt kandidata u għat-tixrid tar-riżultati tal-evalwazzjoni;

               (2)

               fir-rigward tal-kategorija “dimensjoni Ewropea”, il-fatturi li ġejjin għandhom jiġu vvalutati:

                           (a)

                           l-ambitu u l-kwalità tal-attivitajiet li jippromwovu d-diversità kulturali tal-Ewropa, djalogu interkulturali u fehim reċiproku akbar bejn iċ-ċittadini Ewropej;

                           (b)

                           l-ambitu u l-kwalità tal-attivitajiet li jenfasizzaw l-aspetti komuni tal-kulturi, il-patrimonju u l-istorja Ewropej kif ukoll l-integrazzjoni Ewropea u temi attwali Ewropej;

                           (c)

                           l-ambitu u l-kwalità tal-attivitajiet li fihom jipparteċipaw artisti Ewropej, il-kooperazzjoni mal-operaturi jew il-bliet f'pajjiżi differenti, inkluż, fejn xieraq, bliet detenturi tat-titolu u s-sħubiji transnazzjonali;

                           (d)

                           l-istrateġija biex jiġi attirat l-interess ta' pubbliku Ewropew u internazzjonali wiesa';

               (3)

               fir-rigward tal-kategorija “kontenut kulturali u artistiku”, il-fatturi li ġejjin għandhom jiġu vvalutati:

                           (a)

                           viżjoni artistika u strateġija ċari u koerenti għall-programm kulturali;

                           (b)

                           l-involviment ta' artisti u organizzazzjonijiet kulturali lokali fil-ħolqien u l-implimentazzjoni tal-programm kulturali;

                           (c)

                           il-firxa u d-diversità tal-attivitajiet proposti u l-kwalità artistika ġenerali tagħhom;

                           (d)

                           il-kapaċità li tgħaqqad il-forom tal-arti tradizzjonali u l-wirt kulturali lokali ma' espressjonijiet kulturali ġodda, innovattivi u sperimentali;

               (4)

               fir-rigward tal-kategorija “kapaċità ta' rendiment”, il-bliet kandidati għandhom juru li:

                           (a)

                           l-applikazzjoni għandha l-appoġġ politiku wiesa' u b'saħħtu u impenn finanzjarju sostenibbli mill-awtoritajiet lokali, reġjonali u nazzjonali;

                           (b)

                           il-belt kandidata għandha jew ser ikollha infrastruttura vijabbli u adegwata biex iżżomm it-titolu;

               (5)

               fir-rigward tal-kategorija “komunikazzjoni”, il-fatturi li ġejjin għandhom jiġu vvalutati:

                           (a)

                           l-involviment tal-popolazzjoni lokali u s-soċjetà ċivili fit-tħejjija tal-applikazzjoni u l-implimentazzjoni tal-azzjoni;

                           (b)

                           il-ħolqien ta' opportunitajiet ġodda u sostenibbli għal firxa wiesgħa ta' ċittadini biex jattendu jew jipparteċipaw f'attivitajiet kulturali, b'mod partikolari ż-żgħażagħ, il-voluntiera u l-entitajiet emarġinati u żvantaġġati, inklużi l-minoranzi, b'attenzjoni speċjali għal persuni b'diżabbiltà u għall-anzjani fir-rigward tal-aċċessibbiltà ta' dawk l-attivitajiet;

                           (c)

                           l-istrateġija ġenerali għall-iżvilupp tal-udjenza, u b'mod partikolari r-rabta mal-edukazzjoni u l-parteċipazzjoni tal-iskejjel;

               (6)

               fir-rigward tal-kategorija “ġestjoni”, il-fatturi li ġejjin għandhom jiġu vvalutati:

                           (a)

                           il-fattibbiltà tal-istrateġija għall-ġbir tal-fondi u tal-baġit propost, li tinkludi, fejn xieraq, il-pjani biex jinstab appoġġ finanzjarju mill-programmi u mill-fondi tal-Unjoni, u tkopri l-fażi tat-tħejjija, is-sena tat-titolu, l-evalwazzjoni u dispożizzjonijiet għal attivitajiet ta' segwitu, u l-ippjanar ta' kontinġenza;

                           (b)

                           l-istruttura tal-governanza u ta' rendiment prevista għall-implimentazzjoni tal-azzjoni li tipprovdi, fost l-oħrajn, għal kooperazzjoni adegwata bejn l-awtoritajiet lokali u l-istruttura ta' rendiment, inkluż it-tim artistiku;

                           (c)

                           il-proċeduri għall-ħatra tad-diretturi ġenerali u artistiċi u l-oqsma ta' azzjoni tagħhom;

                           (d)

                           li l-istrateġija ta' kummerċjalizzazzjoni u ta' komunikazzjoni hija komprensiva u tenfasizza li l-azzjoni hija azzjoni tal-Unjoni;

                           (e)

                           li l-istruttura ta' rendiment għandha l-persunal b'ħiliet u esperjenza xierqa għall-ippjanar, il-ġestjoni u t-twettiq tal-programm kulturali għas-sena tat-titolu.

         Artikolu 6
   Bord ta' esperti
   1.   Bord ta' esperti indipendenti (“il-bord”) għandu jiġi stabbilit biex iwettaq il-proċeduri tal-għażla u l-monitoraġġ.
   2.   Il-bord għandu jikkonsisti minn 10 esperti maħtura mill-istituzzjonijiet u l-korpi tal-Unjoni (“l-esperti Ewropej”) f'konformità mal-paragrafu 3.
   3.   Wara li torganizza sejħa għall-wiri ta' interess, il-Kummissjoni għandha tipproponi grupp ta' esperti Ewropej potenzjali.
   Il-Parlament Ewropew, il-Kunsill u l-Kummissjoni għandhom jagħżlu tliet esperti kull wieħed minn dak il-grupp u jaħtruhom f'konformità mal-proċeduri rispettivi tagħhom.
   Il-Kumitat tar-Reġjuni għandu jagħżel espert mill-grupp u jaħtar lil dak l-espert f'konformità mal-proċeduri tiegħu.
   Fl-għażla tal-esperti Ewropej, kull waħda minn dawk l-istituzzjonijiet u l-korpi tal-Unjoni għandhom ifittxu li jiżguraw il-komplementarjetà tal-kompetenzi, distribuzzjoni ġeografika bbilanċjata u bilanċ bejn is-sessi fil-kompożizzjoni ġenerali tal-bord.
   4.   Barra mill-esperti Ewropej, għall-għażla u l-monitoraġġ ta' belt minn Stat Membru, l-Istat Membru kkonċernat għandu jkun intitolat jaħtar sa żewġ esperti fuq il-bord f'konformità mal-proċeduri tiegħu stess u f'konsultazzjoni mal-Kummissjoni.
   5.   L-esperti kollha għandhom:

               (a)

               ikunu ċittadini tal-Unjoni;

               (b)

               ikunu indipendenti;

               (c)

               ikollhom esperjenza u għarfien espert sostanzjali:

                           (i)

                           fis-settur kulturali;

                           (ii)

                           fl-iżvilupp kulturali tal-bliet; jew

                           (iii)

                           fl-organizzazzjoni ta' avveniment tal-Kapitali Ewropea tal-Kultura jew f'avveniment kulturali internazzjonali ta' ambitu u skala simili;

               (d)

               ikunu f'pożizzjoni li jiddedikaw numru xieraq ta' ġranet tax-xogħol fis-sena lill-bord.

         6.   Il-bord għandu jinnomina l-president tiegħu.
   7.   L-esperti Ewropej għandhom jinħatru għal perijodu ta' tliet snin.
   Minkejja l-ewwel subparagrafu, fir-rigward tal-ewwel darba li jitwaqqaf il-bord, il-Parlament Ewropew għandu jaħtar l-esperti tiegħu għal tliet snin, il-Kummissjoni għal sentejn u l-Kunsill u l-Kumitat tar-Reġjuni għal sena.
   8.   L-esperti kollha għandhom jiddikjaraw kwalunkwe konflitt ta' interess attwali jew potenzjali fir-rigward ta' belt kandidata speċifika. Fil-każ ta' dikjarazzjoni bħal din, jew jekk jirriżulta tali kunflitt ta' interess, l-espert ikkonċernat għandu jirriżenja u l-istituzzjoni jew il-korp rilevanti tal-Unjoni jew Stat Membru għandu jissostitwixxi lil dak l-espert għall-bqija tal-mandat, f'konformità mal-proċedura rilevanti.
   Artikolu 7
   Preżentazzjoni ta' applikazzjonijiet fl-Istati Membri
   1.   Kull Stat Membru għandu jkun responsabbli għall-organizzazzjoni tal-kompetizzjoni bejn il-bliet tiegħu f'konformità mal-kalendarju.
   2.   L-Istati Membri kkonċernati għandhom jippubblikaw sejħa għall-preżentazzjoni tal-applikazzjonijiet mill-anqas sitt snin qabel is-sena tat-titolu.
   B'deroga mill-ewwel subparagrafu, l-Istati Membri li huma intitolati jinnominaw belt biex iżżomm it-titolu fl-2020 għandhom jippubblikaw sejħa bħal din malajr kemm jista' jkun wara l-4 ta' Mejju 2014.
   Kull sejħa għall-preżentazzjoni tal-applikazzjonijiet għandu jkun fiha l-formola ta' applikazzjoni msemmija fl-Artikolu 4(1).
   L-iskadenza għall-preżentazzjoni tal-applikazzjonijiet mill-bliet kandidati għal kull sejħa għall-preżentazzjoni tal-applikazzjonijiet għandha tkun skedata mhux qabel 10 xhur minn meta tiġi ppubblikata.
   3.   L-Istati Membri kkonċernati għandhom jinnotifikaw l-applikazzjonijiet lill-Kummissjoni.
   Artikolu 8
   Preselezzjoni fl-Istati Membri
   1.   Kull Stat Membru kkonċernat għandu jlaqqa' l-bord għal laqgħa ta' preselezzjoni mal-bliet kandidati mhux aktar tard minn ħames snin qabel is-sena tat-titolu.
   B'deroga mill-ewwel subparagrafu, l-Istati Membri intitolati li jinnominaw il-bliet biex iżommu t-titolu għas-sena 2020 jistgħu jestendu dik l-iskadenza għal mhux aktar minn sena.
   2.   Il-bord, wara li jivvaluta l-applikazzjonijiet f'konformità mal-kriterji, għandu jaqbel dwar lista mqassra ta' bliet kandidati u għandu joħroġ rapport tal-preselezzjoni dwar l-applikazzjonijiet kollha, filwaqt li jagħti, fost l-oħrajn, rakkomandazzjonijiet lill-bliet kandidati tal-lista mqassra.
   3.   Il-bord għandu jippreżenta rapport ta' preselezzjoni lill-Istati Membri kkonċernati u lill-Kummissjoni.
   4.   Kull wieħed mill-Istati Membri kkonċernati għandu japprova formalment il-lista mqassra bbażata fuq ir-rapporti tal-bord.
   Artikolu 9
   Għażla fl-Istati Membri
   1.   Il-bliet kandidati fil-lista mqassra għandhom ilestu u jirrevedu l-applikazzjonijiet tagħhom bil-ħsieb li jikkonformaw mal-kriterji kif ukoll jieħdu kont tar-rakkomandazzjonijiet fir-rapport tal-preselezzjoni, u għandhom jippreżentawhom lill-Istat Membru kkonċernat, li mbagħad għandu jittrasmettihom lill-Kummissjoni.
   2.   Kull Stat Membru kkonċernat għandu jlaqqa' l-bord għal laqgħa tal-għażla mal-bliet kandidati fil-lista mqassra mhux aktar tard minn disa' xhur wara l-laqgħa ta' preselezzjoni.
   Fejn meħtieġ, l-Istat Membru kkonċernat, f'konsultazzjoni mal-Kummissjoni, jista' jestendi dik l-iskadenza ta' disa' xhur għal perijodu raġonevoli.
   3.   Il-bord għandu jivvaluta l-applikazzjonijiet lesti u riveduti.
   4.   Il-bord għandu joħroġ rapport tal-għażla dwar l-applikazzjonijiet tal-bliet kandidati fil-lista mqassra b'rakkomandazzjoni għan-nomina ta' massimu ta' belt waħda fl-Istat Membru kkonċernat.
   Ir-rapport tal-għażla għandu jkollu wkoll rakkomandazzjonijiet lill-belt ikkonċernata dwar il-progress li jrid isir sas-sena tat-titolu.
   Il-bord għandu jippreżenta rapport ta' preselezzjoni lill-Istat Membru kkonċernat u lill-Kummissjoni.
   5.   Minkejja l-paragrafu 4, jekk ebda belt kandidata ma tissodisfa l-kriterji kollha, il-bord jista' jirrakkomanda li t-titolu ma jingħatax għas-sena inkwistjoni.
   Artikolu 10
   Preselezzjoni u għażla fil-pajjiżi kandidati u kandidati potenzjali
   1.   Il-Kummissjoni għandha tkun responsabbli għall-organizzazzjoni tal-kompetizzjoni bejn il-bliet fil-pajjiżi kandidati u kandidati potenzjali.
   2.   Il-Kummissjoni għandha tippubblika f'Il-Ġurnal Uffiċjali tal-Unjoni Ewropea sejħa għall-preżentazzjoni tal-applikazzjonijiet mill-anqas sitt snin qabel is-sena tat-titolu.
   Kull sejħa għall-preżentazzjoni tal-applikazzjonijiet għandu jkun fiha l-formola ta' applikazzjoni msemmija fl-Artikolu 4(1).
   L-iskadenza għall-preżentazzjoni tal-applikazzjonijiet taħt kull sejħa għall-preżentazzjoni tal-applikazzjonijiet għandha tkun skedata mhux qabel 10 xhur mill-pubblikazzjoni.
   3.   Il-preselezzjoni tal-bliet għandha titwettaq mill-bord mill-anqas ħames snin qabel is-sena tat-titolu, abbażi tal-applikazzjonijiet rispettivi tagħhom. Ma għandhiex tiġi organizzata laqgħa mal-bliet kandidati.
   Il-bord, wara li jivvaluta l-applikazzjonijiet f'konformità mal-kriterji, għandu jaqbel dwar lista mqassra ta' bliet kandidati u għandu joħroġ rapport tal-preselezzjoni dwar l-applikazzjonijiet kollha, filwaqt li jagħti, fost l-oħrajn, rakkomandazzjonijiet lill-bliet kandidati tal-lista mqassra.
   Il-bord għandu jippreżenta r-rapport ta' preselezzjoni lill-Kummissjoni.
   4.   Il-bliet kandidati fil-lista mqassra għandhom ilestu u jirrevedu l-applikazzjonijiet tagħhom bil-ħsieb li jikkonformaw mal-kriterji kif ukoll jieħdu kont tar-rakkomandazzjonijiet fir-rapport tal-preselezzjoni, u jippreżentawhom lill-Kummissjoni.
   Il-Kummissjoni għandha tlaqqa' l-bord għal laqgħa tal-għażla mal-bliet kandidati fil-lista mqassra mhux aktar tard minn disa' xhur wara l-laqgħa ta' preselezzjoni.
   Fejn meħtieġ, il-Kummissjoni tista' testendi dik l-iskadenza ta' disa' xhur għal perijodu raġonevoli.
   5.   Il-bord għandu jivvaluta l-applikazzjonijiet lesti u riveduti.
   6.   Il-bord għandu joħroġ rapport tal-għażla dwar l-applikazzjonijiet tal-bliet kandidati fil-lista mqassra flimkien ma' rakkomandazzjoni għan-nomina ta' massimu ta' belt waħda f'pajjiż kandidat jew kandidat potenzjali wieħed.
   Ir-rapport tal-għażla għandu jkollu wkoll rakkomandazzjonijiet lill-belt ikkonċernata dwar il-progress li jrid isir sas-sena tat-titolu.
   Il-bord għandu jippreżenta r-rapport tal-għażla lill-Kummissjoni.
   7.   Minkejja l-paragrafu 6, jekk ebda belt kandidata ma tissodisfa l-kriterji kollha, il-bord jista' jirrakkomanda li t-titolu ma jingħatax għas-sena inkwistjoni.
   Artikolu 11
   Nomina
   1.   Kull Stat Membru kkonċernat għandu jinnomina belt waħda biex iżżomm it-titolu, abbażi tar-rakkomandazzjonijiet fir-rapport tal-għażla tal-bord, u għandu jinnotifika, sa mhux aktar tard minn erba' snin qabel is-sena tat-titolu, lill-Parlament Ewropew, lill-Kunsill, lill-Kummissjoni u lill-Kumitat tar-Reġjuni b'dik in-nomina.
   B'deroga mill-ewwel subparagrafu, l-Istati Membri intitolati li jinnominaw il-bliet biex iżommu t-titolu għas-sena 2020 jistgħu jestendu dik l-iskadenza għal massimu ta' sena.
   2.   Fil-każ ta' pajjiżi kandidati u kandidati potenzjali, il-Kummissjoni għandha tinnomina belt waħda biex iżżomm it-titolu fis-snin rilevanti, abbażi tar-rakkomandazzjonijiet li jkun fih ir-rapport tal-għażla tal-bord, u għandha tinnotifika, mhux aktar tard minn erba' snin qabel is-sena tat-titolu, lill-Parlament Ewropew, lill-Kunsill u lill-Kumitat tar-Reġjuni b'dik in-nomina.
   3.   In-nomini msemmija fil-paragrafi 1 u 2 għandhom ikunu akkumpanjati minn ġustifikazzjoni abbażi tar-rapporti tal-bord.
   4.   Fejn belt tinvolvi ż-żona ta' madwarha, in-nomina għandha tapplika għall-belt.
   5.   Fi żmien xahrejn tan-notifika tan-nomini, il-Kummissjoni għandha tippubblika l-lista tal-bliet nominati bħala Kapitali Ewropej tal-Kultura f'serje C ta' Il-Ġurnal Uffiċjali tal-Unjoni Ewropea.
   Artikolu 12
   Kooperazzjoni bejn bliet nominati
   Il-bliet nominati għall-istess sena għandhom ifittxu li jiżviluppaw rabtiet bejn il-programmi kulturali tagħhom u tali kooperazzjoni tista' tiġi kkunsidrata fil-qafas tal-proċedura ta' monitoraġġ stipulata fl-Artikolu 13.
   Artikolu 13
   Monitoraġġ
   1.   Il-bord għandu jwettaq monitoraġġ tat-tħejjija tal-bliet nominati għas-sena tat-titolu u jipprovdilhom appoġġ u gwida minn meta jiġu nominati sal-bidu tas-sena tat-titolu.
   2.   Għal dak il-fini, il-Kummissjoni għandha torganizza tliet laqgħat ta' monitoraġġ li għandhom jattendu għalihom il-bord u l-bliet nominati, kif ġej:

               (a)

               tliet snin qabel is-sena tat-titolu;

               (b)

               18-il xahar qabel is-sena tat-titolu;

               (c)

               xahrejn qabel is-sena tat-titolu.

         L-Istat Membru jew il-pajjiż kandidat jew kandidat potenzjali kkonċernat jista' jinnomina osservatur biex jattendi dawk il-laqgħat.
   Il-bliet nominati għandhom jippreżentaw rapporti dwar il-progress lill-Kummissjoni sitt ġimgħat qabel kull laqgħa ta' monitoraġġ.
   Matul il-laqgħat ta' monitoraġġ, il-bord għandu jagħmel rendikont tat-tħejjijiet u jagħti parir bil-ħsieb li jgħin lill-bliet nominati jiżviluppaw programm kulturali ta' kwalità għolja u strateġija effettiva. Il-bord għandu jagħti attenzjoni speċjali lir-rakkomandazzjonijiet stabbiliti fir-rapport dwar l-għażla u fi kwalunkwe wieħed mir-rapporti ta' monitoraġġ preċedenti msemmija fil-paragrafu 3.
   3.   Wara kull laqgħa ta' monitoraġġ, il-bord għandu joħroġ rapport ta' monitoraġġ dwar l-istat tat-tħejjijiet u dwar kwalunkwe pass li għandu jittieħed.
   Il-bord għandu jibgħat ir-rapporti ta' monitoraġġ lill-Kummissjoni, kif ukoll lill-bliet nominati u lill-Istat Membru jew pajjiż kandidat jew kandidat potenzjali kkonċernat.
   4.   Barra mil-laqgħat ta' monitoraġġ, il-Kummissjoni tista' torganizza żjarat mill-membri tal-bord fil-bliet nominati kull meta jkun meħtieġ.
   Artikolu 14
   Premju
   1.   Il-Kummissjoni tista' tagħti premju fi flus f'ġieħ Melina Mercouri (“il-premju”) lil belt nominata soġġett għall-finanzjament disponibbli fil-qafas finanzjarju pluriennali rilevanti.
   L-aspetti legali u finanzjarji tal-premju għandhom jiġu ttrattati fil-qafas tal-programmi rispettivi tal-Unjoni ta' appoġġ għall-kultura.
   2.   Il-premju ta' flus għandu jitħallas sal-aħħar ta' Marzu tas-sena tat-titolu, sakemm il-belt nominata kkonċernata tibqa' tonora l-impenji li tkun għamlet fl-istadju tal-applikazzjoni, tikkonforma mal-kriterji u tieħu kont tar-rakkomandazzjonijiet fir-rapporti tal-għażla u ta' monitoraġġ.
   L-impenji magħmula fl-istadju tal-applikazzjoni għandhom jitqiesu li jkunu ġew onorati mill-belt nominata meta ma tkun saret ebda bidla sostanzjali għall-programm u l-istrateġija bejn l-istadju tal-applikazzjoni u s-sena tat-titolu, b'mod partikolari fejn:

               (a)

               il-baġit inżamm f'livell li jippermetti t-twettiq ta' programm kulturali ta' kwalità għolja konformi mal-applikazzjoni u l-kriterji;

               (b)

               l-indipendenza tat-tim artistiku ġiet rispettata b'mod xieraq;

               (c)

               id-dimensjoni Ewropea baqgħet qawwija biżżejjed fil-verżjoni finali tal-programm kulturali;

               (d)

               l-istrateġija ta' kummerċjalizzazzjoni u komunikazzjoni u l-materjal ta' komunikazzjoni użat mill-belt nominata jirriflettu biċ-ċar il-fatt li l-azzjoni hija azzjoni tal-Unjoni;

               (e)

               il-pjani għall-monitoraġġ u l-evalwazzjoni tal-impatt tat-titolu fuq il-belt nominata jkunu fis-seħħ.

         Artikolu 15
   Arranġamenti prattiċi
   Il-Kummissjoni għandha b'mod partikolari:

               (a)

               tiżgura l-koerenza ġenerali tal-azzjoni;

               (b)

               tiżgura l-koordinazzjoni bejn l-Istati Membri u l-bord;

               (c)

               fid-dawl tal-objettivi msemmijin fl-Artikolu 2 u tal-kriterji, tistabbilixxi linji gwida biex jassistu fl-għażla u l-proċeduri ta' monitoraġġ f'kooperazzjoni mill-qrib mal-bord;

               (d)

               tipprovdi appoġġ tekniku lill-bord;

               (e)

               tippubblika, fuq is-sit tal-Internet tagħha, ir-rapporti kollha tal-bord;

               (f)

               tirrendi ppubblika l-informazzjoni rilevanti kollha u tikkontribwixxi għall-viżibbiltà tal-azzjoni fil-livelli Ewropej u internazzjonali;

               (g)

               trawwem l-iskambju tal-esperjenza u l-prattiki tajba bejn bliet detenturi tat-titolu tal-imgħoddi, tal-preżent u tal-ġejjieni, kif ukoll il-bliet kandidati, u tippromwovi disseminazzjoni aktar mifruxa tar-rapporti ta' evalwazzjoni tal-bliet u l-lezzjonijiet meħuda.

         Artikolu 16
   Evalwazzjoni
   1.   Kull belt ikkonċernata għandha tkun responsabbli għall-evalwazzjoni tar-riżultati fis-sena tagħha bħala Kapitali Ewropea tal-Kultura.
   Il-Kummissjoni għandha tistabbilixxi linji gwida u indikaturi komuni għall-bliet ikkonċernati abbażi tal-objettivi msemmija fl-Artikolu 2 u tal-kriterji sabiex tiżgura approċċ koerenti fil-proċedura ta' evalwazzjoni.
   Il-bliet ikkonċernati għandhom iħejju r-rapporti ta' evalwazzjoni tagħhom u jippreżentawhom lill-Kummissjoni sal-31 ta' Diċembru tas-sena wara s-sena tat-titolu.
   Il-Kummissjoni għandha tippubblika r-rapporti ta' evalwazzjoni fuq is-sit elettroniku tagħha.
   2.   Minbarra l-evalwazzjonijiet tal-bliet, il-Kummissjoni għandha tiżgura li evalwazzjonijiet esterni u indipendenti tar-riżultati tal-azzjoni jsiru fuq bażi regolari.
   L-evalwazzjonijiet esterni u indipendenti għandhom jiffokaw biex iqiegħdu l-Kapitali Ewropej tal-Kultura kollha tal-imgħoddi f'kuntest Ewropew, b'mod li jistgħu jsiru paraguni u jittieħdu tagħlimiet għall-Kapitali Ewropej tal-Kultura tal-ġejjieni, kif ukoll għall-bliet Ewropej kollha. Dawk l-evalwazzjonijiet għandhom jinkludu evalwazzjoni tal-azzjoni bħala entità sħiħa, inklużi l-effiċjenza tal-proċessi involuti fit-tmexxija tal-azzjoni, l-impatt tagħha u l-modi kif tista' tittejjeb.
   Il-Kummissjoni għandha tippreżenta r-rapporti li ġejjin lill-Parlament Ewropew, lill-Kunsill u lill-Kumitat tar-Reġjuni abbażi ta' dawk l-evalwazzjonijiet, akkumpanjati, fejn xieraq, minn proposti rilevanti:

               (a)

               rapport interim inizjali sal-31 ta' Diċembru 2024;

               (b)

               it-tieni rapport interim sal-31 ta' Diċembru 2029;

               (c)

               rapport ex post sal-31 ta' Diċembru 2034.

         Artikolu 17
   Tħassir u dispożizzjonijiet transizzjonali
   Id-Deċiżjoni Nru 1622/2006/KE hija b'dan imħassra. Hija għandha madankollu tkompli tapplika fil-każ ta' bliet li ġew nominati jew huma fil-proċess li jiġu nominati bħala Kapitali Ewropej tal-Kultura għas-snin mill-2013 sal-2019.
   Artikolu 18
   Dħul fis-seħħ
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Strasburgu, is-16 ta' April 2014.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         D. KOURKOULAS

      (1)  ĠU C 113, 18.4.2012, p. 17 u ĠU C 17, 19.1.2013, p. 97.

      (2)  Il-Pożizzjoni tal-Parlament Ewropew tat-12 ta' Diċembru 2013 (għadha mhijiex ippubblikata fil-Ġurnal Uffiċjali) u l-Pożizzjoni tal-Kunsill fl-ewwel qari fl-24 ta' Marzu 2014 (għadha mhijiex ippubblikata fil-Ġurnal Uffiċjali). Il-Pożizzjoni tal-Parlament Ewropew tas-15 ta' April 2014 (għadha mhijiex ippubblikata fil-Ġurnal Uffiċjali).

      (3)  ĠU C 287, 29.11.2007, p. 1.

      (4)  ĠU C 247E, 15.10.2009, p. 32.

      (5)  Id-Deċiżjoni Nru 1622/2006/KE tal-Parlament Ewropew u tal-Kunsill tal-24 ta' Ottubru 2006 li tistabbilixxi azzjoni Komunitarja għall-avveniment tal-Kapitali Ewropea tal-Kultura għas-snin mill-2007 sal-2019 (ĠU L 304, 3.11.2006, p. 1).

      (6)  Ir-Regolament (UE) Nru 1295/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi l-Programm Ewropa Kreattiva (2014 sa 2020) u li jirrevoka d-Deċiżjonijiet Nru 1718/2006/KE, Nru 1855/2006/KE u Nru 1041/2009/KE (ĠU L 347, 20.12.2013, p. 221).

      (7)  ĠU C 56E, 26.2.2013, p. 41.

      ANNESS
      KALENDARJU

                  2020

                  Kroazja

                  Irlanda

                  2021

                  Rumanija

                  Greċja

                  Pajjiż kandidat jew kandidat potenzjali

                  2022

                  Litwanja

                  Lussemburgu

                  2023

                  Ungerija

                  Renju Unit

                  2024

                  Estonja

                  Awstrija

                  Pajjiż kandidat jew kandidat potenzjali

                  2025

                  Slovenja

                  Ġermanja

                  2026

                  Slovakkja

                  Finlandja

                  2027

                  Latvja

                  Portugall

                  Pajjiż kandidat jew kandidat potenzjali

                  2028

                  Repubblika Ċeka

                  Franza

                  2029

                  Polonja

                  Svezja

                  2030

                  Ċipru

                  Belġju

                  Pajjiż kandidat jew kandidat potenzjali

                  2031

                  Malta

                  Spanja

                  2032

                  Bulgarija

                  Danimarka

                  2033

                  Pajjiżi l-Baxxi

                  Italja

                  Pajjiż kandidat jew kandidat potenzjali


title: Deċiżjoni (UE) 2017/742 tal-Parlament Ewropew u tal-Kunsill tal-5 ta' April 2017 dwar il-mobilizzazzjoni tal-Ewropew ta' Aġġustament għall-Globalizzazzjoni (EGF/2017/000 TA 2017 — Għajnuna teknika fuq l-inizjattiva tal-Kummissjoni)

text:
               28.4.2017

               MT

               Il-Ġurnal Uffiċjali tal-Unjoni Ewropea

               L 111/8

         DEĊIŻJONI (UE) 2017/742 TAL-PARLAMENT EWROPEW U TAL-KUNSILL
   tal-5 ta' April 2017
   dwar il-mobilizzazzjoni tal-Ewropew ta' Aġġustament għall-Globalizzazzjoni (EGF/2017/000 TA 2017 — Għajnuna teknika fuq l-inizjattiva tal-Kummissjoni)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 11(2) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) ġie stabbilit biex isostni lill-ħaddiema li jkunu ngħataw is-sensja u lil persuni li jaħdmu għal rashom li l-attivitajiet tagħhom ikunu waqfu b'riżultat ta' bidliet strutturali kbar fix-xejriet tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali indirizzata fir-Regolament (KE) Nru 546/2009 tal-Parlament Ewropew u tal-Kunsill (3), jew b'riżultat ta' kriżi finanzjarja u ekonomika globali ġdida, u biex jgħinhom fir-riintegrazzjoni tagħhomfis-suq tax-xogħol.

               (2)

               Jeħtieġ li l-FEG ma jaqbiżx ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (4).

               (3)

               Ir-Regolament (UE) Nru 1309/2013 jistipula li kull sena jista' jintuża massimu ta' 0,5 % tal-ammont massimu annwali tal-FEG għall-għajnuna teknika fuq l-inizjattiva tal-Kummissjoni.

               (4)

               Għaldaqstant, jenħtieġ li l-FEG jiġi mobilizzat biex jipprovdi l-ammont ta' EUR 310 000 għal għajnuna teknika fuq l-inizjattiva tal-Kummissjoni,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja tal-2017, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 310 000 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Strasburgu, il-5 ta' April 2017.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         I. BORG

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament (KE) Nru 546/2009 tal-Parlament Ewropew u tal-Kunsill tat-18 ta' Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta' Aġġustament għall-Globalizzazzjoni (ĠU L 167, 29.6.2009, p. 26).

      (4)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Id-Deċiżjoni tal-Kunsill tat-3 ta’ Novembru 1986 dwar il-konklużjoni ta’ Ftehim fil-Forma ta’ skambju ta’ ittri bejn il-Komunità Ekonomika Ewropea u l-Istati Uniti ta’ l-Amerika dwar preferenzi Mediterranji, ċitru u għaġin

text:
Avviż Legali Importanti

|

31987D0149

Official Journal L 062 , 05/03/1987 P. 0022 - 0022 Finnish special edition: Chapter 11 Volume 11 P. 0395  Swedish special edition: Chapter 11 Volume 11 P. 0395

		Id-Deċiżjoni tal-Kunsilltat-3 ta’ Novembru 1986dwar il-konklużjoni ta’ Ftehim fil-Forma ta’ skambju ta’ ittri bejn il-Komunità Ekonomika Ewropea u l-Istati Uniti ta’ l-Amerika dwar preferenzi Mediterranji, ċitru u għaġin [1](87/149/KEE)IL-KUNSILL TAL-KOMUNITAJIET EWROPEJ,Wara li kunsidra t-Trattat li jistabbilixxi l-Komunità Ekonomika Ewropea, u b’mod partikolari Artikolu 113 tiegħu,Wara li kunsidra r-rakkomandazzjoni mill-Kummisjoni,Billi għandha tinstab soluzzjoni għat-tilwima kummerċjali bejn il-Komunità u l-Istati Uniti dwar iċ-ċitru u l-għaġin,IDDEĊIEDA KIF ĠEJ:Artikolu 1Il-Ftehim fil-forma ta’ Skambju ta’ Ittri bejn il-Komunità Ekonomika Ewropea u l-Istati Uniti ta’ l-Amerika dwar preferenzi Mediterranji, ċitru u għaġin huma b’hekk approvati f’isem il-Komunità.It-test tal-Ftehim huwa mehmuż ma din id-Deċiżjoni.Artikolu 2Il-President tal-Kunsill huwa b’hekk awtorizzat sabiex jagħżel il-persuna li jkollha s-setgħa li tiffirma l-Ftehim sabiex jorbot lill-Komunità.Magħmulha fi Brussel, it-3 ta’ Novembru ta’ l-1986Għall-KunsillIl-PresidentA. Clark[1] Kif ikkoreġuta fl-24 ta’ Frar ta’ l-1987--------------------------------------------------